O catalán de la Catalunya Nueva, (Leida, Tortosa, etz..), Valencia y Balears tiene bells mozarabismos como Clòtxina, Fardatxo, Horxata. Un mozarabismo prou común ye moreno, que ha sustituito de tot a brú. O mozarabe no explica a más gran part d'as diferencias, ni sisquiera as lexicas, entre as variants de catalán, como s'ha quiesto veyer. As palabras diferents de bellas variedatz perifericas, (exir, plegar, llevar, etz..), se daban en a Edat Meya en zonas más centrals u en catalán cheneral y son, por lo tanto, arcaismos. Dicir que en valencián existe una radiz mozarabe ye lo mesmo que dizir-lo d'o toledán, madrilenyo u burgalés, y existen más palabras anglesas u castellanas en o valencián que mozarabes u aragonesas. Por atra parte existen estudeos que indican que o mozarabe yera quasi estinguito quan os exercitos de Chaime I conquerioron a Taifa de Valencia.